b"\n_START_ARTICLE_\nMorten Bech (fodboldspiller, f\xc3\xb8dt 1984)\n_START_SECTION_\nFC Bornholm\n_START_PARAGRAPH_\nBech har f\xc3\xa5et det meste af sin fodboldopdragelse i Aarsballe Boldklub, der sidenhen blev en del af den bornholmske eliteoverbygning FC Bornholm. Derigennem kom han til at spille en lang r\xc3\xa6kke kampe som ungsenior for FC Bornholm i Kvalifikationsr\xc3\xa6kken og senere i Danmarksserien, hvor han blev tr\xc3\xa6net af Allan Kuhn og den tidligere U/21-landsholdstr\xc3\xa6ner Jan B. Poulsen, hvilket fik stor betydning for hans spillem\xc3\xa6ssige tekniske og taktiske udvikling. Indsatsen som fast mand igennem n\xc3\xa6sten hele s\xc3\xa6sonen p\xc3\xa5 det f\xc3\xa6lles overbygningshold medf\xc3\xb8rte i 2002 k\xc3\xa5ret til en k\xc3\xa5ring som \xc3\xa5rets fodboldspiller i barndomsklubben. I 2002 var han ydermere til pr\xc3\xb8vetr\xc3\xa6ning i F.C. K\xc3\xb8benhavn, men det udl\xc3\xb8ste ikke en permanent kontrakt.\n_START_SECTION_\nFremad Amager\n_START_PARAGRAPH_\nDa han i sommeren 2004 flyttede til K\xc3\xb8benhavn var han til pr\xc3\xb8vetr\xc3\xa6ning i de k\xc3\xb8benhavnske fodboldklubber Fremad Amager og Boldklubben Frem, men valgte i sidste ende at blive amat\xc3\xb8rspiller i 1. divisionsklubben Fremad Amager med den dav\xc3\xa6rende cheftr\xc3\xa6ner Michele Guarini. Han n\xc3\xa5ede blot at spille en enkelt kamp p\xc3\xa5 amagerkanernes reservehold i K\xc3\xb8benhavnsserien f\xc3\xb8r han fik sin officielle debut p\xc3\xa5 f\xc3\xb8rsteholdet i to pokalkampe  \xe2\x80\x93 den ene mod Gladsaxe-Hero Boldklub, der blev vundet med cifrene 7-2 til Fremad Amager. Morten Bechs gode indsats i pokalkampen, hvor han opn\xc3\xa5ede fuld spilletid, bet\xc3\xb8d at Bech i den n\xc3\xa6ste kamp fik sin divisionsdebut 11. september 2004 p\xc3\xa5 udebane mod Br\xc3\xb8nsh\xc3\xb8j Boldklub efter en indskiftning 8 minutter inde i anden halvleg. Imidlertidigt satte en ankelskade ham ud af spillet i flere uger i efter\xc3\xa5ret 2004 samtidig med at Benny Johansen tr\xc3\xa5dte til som ny cheftr\xc3\xa6ner for f\xc3\xb8rsteholdet. Sidel\xc3\xb8bende med fodbolden havde han et arbejde hos en af klubbens sponsorer, Making a Difference, der besk\xc3\xa6ftigede sig med idr\xc3\xa6tspsykologi.\n_START_SECTION_\n\xc3\x98lstykke\n_START_PARAGRAPH_\nP\xc3\xa5 trods af hans hurtige tilv\xc3\xa6ning fra fodbold p\xc3\xa5 danmarksserieniveau til 1. divisionsfodbold, blev han ikke stamspiller hos Fremad Amager og besluttede i sommerpausen 2005 sig derfor for at foretage et transferfrit skifte til 1. divisionskollegaerne \xc3\x98lstykke FC, hvor han underskrev en professionel kontrakt. Her var det selvsamme Michele Guarini, der nu som cheftr\xc3\xa6ner for \xc3\x98lstykke FC, hentede ham til klubben, hvor han debuterede i den gule tr\xc3\xb8je den 7. august 2005 p\xc3\xa5 udebane mod K\xc3\xb8ge Boldklub i en 1. divisionskamp og endte med at spille hele 2005/06-s\xc3\xa6sonen for \xc3\x98FC. Cheftr\xc3\xa6neren placerede Bech som den kreative spiller p\xc3\xa5 den centrale midtbane med en sikker optagelse til \xc3\x98FC's startopstilling. Det endte samlet med at blive til 28 optr\xc3\xa6dener for \xc3\x98lstykke FC.\n_START_SECTION_\nHvidovre IF (2006-2009)\n_START_PARAGRAPH_\nI slutningen af juni 2006 satte han sin underskrift p\xc3\xa5 en et-\xc3\xa5rig kontrakt med 2. divisionsklubben Hvidovre IF og kombinerede i september 2006 fodbolden med et studie i idr\xc3\xa6t p\xc3\xa5 August Krogh Instituttet i K\xc3\xb8benhavn. Han debuterede sammen med seks andre for HIF den 6. august 2006 i en 2. divisionskamp hjemme p\xc3\xa5 Hvidovre Stadion mod Stenl\xc3\xb8se Boldklub og fik hurtigt tilspillet sig en stamplads klubbens divisionstrup. Den centrale midtbanespiller var s\xc3\xa5ledes med p\xc3\xa5 holdet, der sikrede sig oprykning til den n\xc3\xa6stbedste fodboldr\xc3\xa6kke i 2006/07-s\xc3\xa6sonen gennem en tredjeplads i divisionen og dertilf\xc3\xb8lgende to oprykningskampe (kampene endte sammenlagt 0-0, men HIF vandt 1-1 efter forl\xc3\xa6nget spilletid p\xc3\xa5 reglen om udebanem\xc3\xa5l) mod FC Fyn fra 2. division Vest. Som den eneste spiller deltog Morten Bech i samtlige 29 divisions-, pokal- og oprykningskampe i 2006/07-s\xc3\xa6sonen, hvor han endvidere opn\xc3\xa5ede fuld spilletid (med undtagelse af en enkelt kamp). Bechs seneste pr\xc3\xa6stationer p\xc3\xa5 gr\xc3\xb8nsv\xc3\xa6ren blev af klubben bel\xc3\xb8nnet med en kontraktforl\xc3\xa6ngelse i sommerpausen 2007.\n_START_SECTION_\nHellerup IK\n_START_PARAGRAPH_\nI sommeren 2009 m\xc3\xa5tte Bech forlade Hvidovre IF, da klubben ikke ville forl\xc3\xa6nge kontrakten som et led i at reducere klubbens l\xc3\xb8nbudget i k\xc3\xb8lvandet p\xc3\xa5 den \xc3\xb8konomiske krise. Bech brugte herefter det n\xc3\xa6ste \xc3\xa5r uden for fodboldbanen inden han i sommeren 2010 skrev kontrakt med 1. divisionsklubben HIK.\n_START_SECTION_\nHvidovre IF (2012-)\n_START_PARAGRAPH_\nEfter to s\xc3\xa6soner i Hellerup-klubben vendte Bech i 2012 tilbage til Hvidovre IF. Han stoppede i 2014. Han spillede samlet set i HIF 112 kampe og scorede 3 m\xc3\xa5l.\n_START_SECTION_\nSundhedskonsulent\n_START_PARAGRAPH_\nBech er kandidat i idr\xc3\xa6t fra K\xc3\xb8benhavns Universitet (2012). Han har desuden taget flere kurser i coaching og har efter afslutningen af sin fodboldkarriere stiftet et sundhedskonsulentfirma, BechMentality."